સમારોહમાં અતિથિ તરીકે ઉપસ્થિત રહેલા ગુજરાતના મુખ્યમંત્રી શ્રી વિજયભાઈ રુપાણીએ પોતાના પ્રાસંગિક સંબોધનમાં જણાવ્યું હતું કે, હિન્દુ આધ્યાત્મિક અને સેવા સંસ્થાને આ કાર્યક્રમ કરી દેશભક્તિ-રાષ્ટ્રભક્તિની ભાવના જાગૃત કરવાનું ઉમદા કાર્ય કર્યું છે. ગુજરાતમાં વંદે માતરમ્ અને સૈનિકોની તિલક વંદનાનો આવો કાર્યક્રમ કદાચ સૌપ્રથમ વખત થઈ રહ્યો છે. તેઓએ જણાવ્યું હતું કે અહીં આટલા મોટા પ્રમાણમાં સાધુ-સંતોની ઉપસ્થિતિ એ ભારતનો સંત સમાજ પણ ભારતને જગતગુરુ બનાવવા માટે પ્રયાસરત છે એની સાક્ષી પૂરે છે. આ સંદેશ આ કાર્યક્રમ થકી રજૂ થયો છે. દેશની હિન્દુ સંસ્થાઓ દેશના પ્રત્યેક નાગરિકને દેશ માટે જીવવાની વાત શીખવે છે. હિન્દુ આધ્યાત્મિક સેવા સંસ્થાન દ્વારા જ્ઞાતિવાદ, જાતિવાદની ભાવનાથી ઉપર ઊઠી રાષ્ટ્રવાદની ભાવના ઉજાગર કરવાનું કામ થઈ રહ્યું છે. ગુજરાતના મુખ્યમંત્રી તરીકેની જવાબદારીની શઆત દેશભક્તિના કાર્યક્રમ થકી થઈ તે મારા માટે સન્માનજનક છે.